b'\n_START_ARTICLE_\nNarcisa\n_START_SECTION_\nOpis rodu\n_START_PARAGRAPH_\nListi cvetnega odevala so beli ali rumeni. Vse vrste rodu imajo v cvetovih priven\xc4\x8dek, ki je ponekod izredno velik. Plodovi so suhi in usnjati.\n_START_SECTION_\nIzvor imena\n_START_PARAGRAPH_\nBeseda izvira iz gr\xc5\xa1ke n\xc3\xa1rkissos v enakem pomenu, ki je domnevno tvorjena iz n\xc3\xa1rke v pomenu "odrevenelost, omotica". \xc4\x8cebulica narcise namre\xc4\x8d vsebuje snovi, ki povzro\xc4\x8dajo omotico. Po tej rastlini je poimenovan Narcis iz starogr\xc5\xa1ke mitologije. Lepi Narcis se je zaljubil v svojo podobo, ki jo je ugledal na vodni gladini in se vrgel vanjo. Bogovi so ga spremenili v cvetico, ki svoj cvet sklanja, kakor je Narcis sklanjal svojo glavo nad svojim odsevom na vodni gladini. Cvetica ima bledo Narcisovo polt in v sredini rumeno srce v ognjeno rde\xc4\x8dem krogu. To rastlino starih Grkov je Linne imenoval Narcissus poeticus.\n_START_SECTION_\nGospodarska panoga\n_START_PARAGRAPH_\nV zadnjih 400 letih je bilo vzgojenih na tiso\xc4\x8de varietet narcis, kar je preraslo v pomembno gospodarsko panogo. \xc5\xa0e posebej je pomembna na Nizozemskem, od koder po vsem svetu ivozijo velike koli\xc4\x8dine narcis. Poleg kri\xc5\xbeancev poznamo veliko naravnih vrst, ki imajo okrasno vrednost, \xc5\xa1e posebej kot rastline za skalnjake.'